Συρία: 18 νεκροί από επιχειρήσεις του στρατού
συνολικά έως και 700 οι νεκροί απ’ τις επιχειρήσεις καταστολής της αντικυβερνητικής εξέγερσης
Σύροι ακτιβιστές για τα ανθρώπινα δικαιώματα ανέφεραν ότι τεθωρακισμένα οχήματα και κυβερνητικές δυνάμεις άνοιξαν πυρ σε κατοικημένη περιοχή στα νότια και δυτικά διαμερίσματα της χώρας, σκοτώνοντας 18 ανθρώπους σε μια διευρυμένη επιχείρηση καταστολής της εξέγερσης κατά της αυταρχικής ηγεσίας του Προέδρου Μπασάρ Αλ Άσσαντ. Ο Εθνικός Οργανισμός για τα Ανθρώπινα Δικαιώματα στη Συρία ανακοίνωσε ότι πυρά από τανκς και πυροβόλα όπλα σκότωσαν 13 ανθρώπους την Τετάρτη στο χωριό Αλ Χάρα στα νότια. Το χωριό βρίσκεται κοντά στην πόλη Ντάρα από όπου ξεκίνησε η εξέγερση στα μέσα Μαρτίου και στη συνέχεια επεκτάθηκε σε όλη την χώρα. Στα δυτικά της Συρίας, ακτιβιστές για τα ανθρώπινα δικαιώματα ανέφεραν ότι τεθωρακισμένα οχήματα και ελεύθεροι σκοπευτές άνοιξαν πυρ με αποτέλεσμα πέντε άνθρωποι να χάσουν τη ζωή τους στην συνοικία Μπαμπ Αμρ, στην πόλη Χομς που είναι η τρίτη μεγαλύτερη της χώρας. Οι συριακές δυνάμεις ασφαλείας έχουν περικυκλώσει την Χομς στα πλαίσια της επιχείρησης ασφάλειας που ξεκίνησε την Δευτέρα. Το κρατικό ειδησεογραφικό πρακτορείο της Συρίας ανέφερε ότι οι δυνάμεις ασφαλείας επιτέθηκαν σε «ομάδες ένοπλων τρομοκρατών», όπως τις χαρακτήρισε, έξω από την πόλη Ντάρα την Τετάρτη. Όπως μετέδωσε η κρατική τηλεόραση από τις συμπλοκές σκοτώθηκαν δύο Σύροι στρατιώτες και τραυματίσθηκαν άλλοι πέντε. Το κρατικό ειδησεογραφικό πρακτορείο μετέδωσε επίσης ότι οι δυνάμεις ασφαλείας συνέλαβαν δεκάδες ενόπλους και κατάσχεσαν όπλα και πυρομαχικά. Σύροι ακτιβιστές για τα ανθρώπινα δικαιώματα ανέφεραν ότι ο αριθμός των ανθρώπων που έχουν σκοτωθεί σ’ ολόκληρη τη χώρα κατά την αντικυβερνητική εξέγερση ανέρχεται σε 600 με 700. Ωστόσο δεν υπάρχει επιβεβαίωση από ανεξάρτητη πηγή αυτών των αριθμών, καθώς η κυβέρνηση της Συρίας έχει απαγορεύσει στους περισσότερους δημοσιογράφους ξένων μέσων ενημέρωσης την είσοδο τους στη χώρα.